S-421/2007

Mál þetta, sem þingfest var þann 8. nóvember sl. og dómtekið sama dag, er höfðað með ákæru ríkissaksóknara, dagsettri 16. október 2007, á hendur S-kk-þgf V. H-kk-þgf, kt. 000000-0000, Gauksrima 7, Selfossi,

„fyrir eftirtalin skatta-, bókhalds- og hegningarlagabrot framin í sjálfstæðri atvinnustarfsemi ákærða.

I. Fyrir brot gegn lögum um virðisaukaskatt og almennum hegningarlögum.

Með því að hafa eigi staðið skil á virðisaukaskattsskýrslum vegna uppgjörstímabilanna frá mars-apríl til og með nóvember-desember árið 2004, og með því að hafa eigi, í samræmi við það sem lög áskilja, staðið ríkissjóði skil á virðisaukaskatti sem innheimtur var í sjálfstæðri atvinnustarfsemi ákærða á framangreindum uppgjörstímabilum, samtals að fjárhæð kr. 1.168.474,- og sundurliðast sem hér greinir:

Uppgjörstímabil Vantalin skattskyld velta Vangoldinn VSK:

Árið 2004.

janúar-febrúar kr. –186.615 kr. –81.150

Mars-apríl kr. 665.976 kr. 147.001

Maí-júní kr. 1.247.009 kr. 211.217

Júlí-ágúst kr. 1.483.888 kr. 312.530

September-október kr. 609.152 kr. 145.200

Nóvember-desember kr. 1.770.107 kr. 433.676

Samtals kr. 5.589.517  kr. 1.168.474

Telst þetta varða við 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1995 og 3. gr. laga nr. 134/2005 og 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995 og 139. gr. laga nr. 82/1998.

II. Fyrir brot gegn lögum um tekjuskatt og lögum um tekjustofna sveitarfélaga.

Með því að hafa ekki staðið skil á skattframtali vegna sjálfstæðrar atvinnustarfsemi sinnar gjaldaárið 2005, vegna tekna árið 2004, og hafa með því komið sér undan greiðslu tekjuskatts og útsvars samtals að fjárhæð kr. 208.186-, og sundurliðast sem hér greinir:

Rekstrartekjur: kr. 5.845.899

Rekstrargjöld kr. –1.214.423

Tekjuskattsstofn samkvæmt rannsókn: kr. 4.631.476

Áætlaður tekjuskattstofn ásamt álagi: kr. –4.140.000

Vantalinn tekjuskatts- og útsvarsstofn: kr. 491.476

Vangreiddur tekjuskattur, tekjuskattsprósenta 25,75% kr. 126.555

Sérstakur tekjuskattur á stofn yfir 4.191.686, gjaldstig 4% kr. 17.592

Vangreitt útsvar, útsvarsprósenta 13,03% kr. 64.039

Vangreiddur tekjuskattur og útsvar samtals kr. 208.186

Telst þetta varða við 2. mgr. 109. gr. laga nr. 90/2003 um tekjuskatt og eignarskatt og 2. mgr. 22. gr. laga nr. 4/1995 um tekjustofna sveitarfélaga, sbr. 107. gr. laga nr. 129/2004.

III. Fyrir brot gegn lögum um bókhald og almennum hegningarlögum.

Með því að hafa látið undir höfuð leggjast að færa bókhald og varðveita bókhaldsgögn vegna sjálfstæðrar atvinnustarfsemi sinnar á rekstrarárinu 2004.

Telst þetta varða við 1. og 2. tölulið 1. mgr. 37. gr., sbr. 36. gr. laga nr. 145/1994, um bókhald, sbr. 1. gr. laga nr. 37/1995 um breytingar á þeim lögum og 2. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995.

Þess er krafist að ákærði verði dæmdur til refsingar.“

Ákærði kom fyrir dóminn þann 22. nóvember sl. og játaði skýlaust sök. Samræmist játning ákærða rannsóknargögnum málsins, en ákæra styðst við lögreglurannsókn sem fram fór á grundvelli bréfs skattrannsóknarstjóra ríkisins til ríkislögreglustjórans 28. mars 2007 og rannsóknargagna sem því fylgdu. Er samkvæmt þessu sannað að ákærði hafi framið þá háttsemi sem í ákæru greinir. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði og ákvörðun viðurlaga.

II.

Brot ákærða, sem um er fjallað í I. lið ákærunnar, varða við 1. mgr. 40. gr. laga um virðisaukaskatt, nr. 50/1988, sbr. 3. gr. laga nr. 42/1995 og 3. gr. laga nr. 134/2005 og nema vanskil á virðisaukaskatti vegna þeirra greiðslutímabila sem greinir í ákæru samtals kr. 1.168.474.

Brot ákærða, sem um er fjallað í II. lið ákærunnar, varða við 2. mgr. 109. gr. laga um tekju- og eignaskatt, nr. 90/2003 og 2. mgr. 22. gr. laga um tekjustofna sveitarfélaga, nr. 4/1995, sbr. 107. gr. laga nr. 129/2004 og nema vanskil tekjuskatts og útsvars vegna gjaldáranna 2005 samtals kr. 208.186. Vanskil ákærða á virðisaukaskatti, tekjuskatti og útsvari námu því samtals 1.376.660 krónum og verða þau til þess að í heild teljast brot hans meiri háttar. Verða þessi brot hans því jafnframt færð undir 1. mgr. 262. gr. almennra hegningarlaga nr. 19/1940 með áorðnum breytingum. Brot þessi framdi ákærði með því að skila ekki skýrslum til skattyfirvalda, svo sem í ákæru greinir.

Ákærði vanrækti af stórkostlegu hirðuleysi að færa lögboðið bókhald og varðveita bókhaldsgögn vegna atvinnustarfsemi sinnar á rekstrarárinu 2004, sbr. III. lið ákærunnar. Hefur hann því einnig brotið gegn 1. og 2. tölulið 1. mgr. 37. gr., sbr. 36. gr. laga um bókhald, nr. 145/1994, með áorðnum breytingum, sbr. 2. mgr. 262. gr. almennra hegningarlaga, nr. 19/1940.

Samkvæmt sakavottorði ákærða var hann dæmdur í Héraðsdómi Reykjavíkur þann 3. nóvember 1998 fyrir brot gegn lögum um tekju- og eignaskatt, virðisaukaskatt og gegn hegningarlögum og gert að greiða 5.000.000 króna sekt til ríkissjóðs. Þann 10. maí 2001 var ákærði dæmdur í Héraðsdómi Reykjavíkur fyrir brot gegn lögum um virðisaukaskatt, bókhaldsbrot og brot gegn 262. gr. hegningarlaga og gert að greiða 3.500.000 króna sekt til ríkissjóðs auk þess sem hann var dæmdur til tveggja mánaða fangelsins, skilorðsbundið til tveggja ára. Önnur brot ákærða hafa ekki áhrif við ákvörðun refsingar nú. Brot það sem ákærði er sakfelldur fyrir nú framdi hann á árinu 2004.

Svo sem að framan greinir framdi ákærði brot sín með því að skila ekki skýrslum né gjöldum til skattyfirvalda. Þá hefur hann gerst sekur um stórfelld bókhaldsbrot. Þykir refsing ákærða nú hæfilega ákveðin fangelsi í fimm mánuði. Rétt þykir að fresta fullnustu þessarar refsingar ákærða og skal hún falla niður að liðnum þremur árum frá uppkvaðningu dóms þessa að telja, haldi hann almennt skilorð 57. gr. almennra hegningarlaga, sbr. 4. gr. laga nr. 22/1955.

Samkvæmt 1. mgr. 40. gr. laga um virðisaukaskatt, nr. 50/1988, 2. mgr. 109. gr. laga um tekjuskatt, nr. 90/2003, og 2. mgr. 22. gr. laga um tekjustofna sveitarfélaga, nr. 4/1995, varða brot gegn ákvæðunum sekt, sem skal aldrei vera lægri en nemur tvöfaldri fjárhæð vanskilanna og ekki hærri en tífaldri fjárhæðinni. Heildarvanskil ákærða nema 1.376.660 krónum. Að gættu þessu og vegna þess hve stórfelld brot hans eru þykir ekki unnt að takmarka sektarfjárhæð við lágmörk viðeigandi laga. Verður ákærði dæmdur til að greiða 2.800.000 krónur í sekt til ríkissjóðs innan fjögurra vikna frá birtingu dóms þessa.

Ákærði greiði málsvarnarþóknun skipaðs verjanda síns, S-kk-ef S-kk-ef hæstaréttarlögmanns, sem þykir að teknu tilliti til virðisaukaskatts hæfilega ákveðin 124.500 krónur.

Á-kvk-nf G-kvk-nf héraðsdómari kveður upp dóm þennan.

D ó m s o r ð:

Ákærði, S-kk-nf V. H-kk-nf, sæti fangelsi í fimm mánuði. Fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 2.800.000 krónur í sekt til ríkissjóðs innan fjögurra vikna frá birtingu dómsins, en sæta ella fangelsi í 72 daga.

Ákærði greiði málsvarnarþóknun skipaðs verjanda síns, S-kk-ef S-kk-ef hæstaréttarlögmanns, 124.500 krónur, að meðtöldum virðisaukaskatti.

Á-kvk-nf G-kvk-nf.